రోడ్లపైకి 'సెల్ఫ్‌ డ్రైవింగ్‌' ట్యాక్సీలు
- ప్రయోగాత్మకంగా సేవలు ప్రారంభించిన 'నుటొనొమి'
సింగపూర్‌: వాహన రంగంలో గురువారం సరికొత్త అధ్యాయానికి తెర లేచింది. సింగపూర్‌లో డ్రైవర్‌ రహిత 'సెల్ఫ్‌ డ్రైవింగ్‌ ట్యాక్సీ'లు ప్రయాణికులకు సేవలను అందించడం మొదలు పెట్టాయి. సింగపూర్‌కు చెందిన వాహన సాఫ్ట్‌వేర్‌ స్టార్టప్‌ కంపెనీ 'నుటొనొమి' ఈ స్వయం చలిత ట్యాక్సీలను అందుబాటులోకి తీసుకువచ్చాయి. వీటిలో ప్రయాణించదలచిన వారు స్మార్ట్‌ఫోన్‌ ద్వారా ఈ తరహా ట్యాక్సీని బుక్‌ చేసుకొని టెస్ట్‌రైడ్‌ తీసుకోవచ్చని సంస్థ తెలిపింది. తొలత ఆరు కార్లతో ఈ సేవలను ప్రారంభించినట్లు సంస్థ తెలిపింది. డిసెంబరు నాటికి వీటి సంఖ్యను డజనుకు పెంచనున్నట్లుగా సంస్థ పేర్కొంది. తొలత వీటిని వన్‌నార్త్‌లోని 6.5 చదరపు కి.మీ పరిధిలో ప్రయోగాత్మకంగా తిప్పుతున్నట్లు సంస్థ వివరించింది. ప్రయోగాత్మక దశ నుంచి వాణిజ్యపరంగా సేవలను అందించే దశకు రాగానే మరిన్ని పికప్‌, డ్రాపింగ్‌ పాయి ంట్లను ఏర్పాటు చేయనున్నట్లు తెలిపింది. ట్రాఫిక్‌ కంట్రోల్‌తో పాటు రోడ్డుపై రాకపోకలకు తగ్గట్టు ముందుకు సాగేందుకు ఆరు జతల లైడర్‌ డిటెక్షన్‌ వ్యవస్థ, రెండు కెమేరాల నియంత్రణ వ్యవస్థను ఇందులో ఏర్పాటు చేశారు. దీంతో ట్రాఫిక్‌ అను గుణంగా కారులో ఉన్న స్టీరింగ్‌ దానంతటదే పని చేస్తూ ప్రయాణికులను తమ గమ్యస్థానాలకు చేర్చుతుంది. రోడ్డు మీద గుంతలు వచ్చినా, వాహనానికి చిన్న పక్షులు లాంటివి ఎదురైన వేగాన్ని నియంత్రించుకొని ముందుకు సాగడం ఈ ట్యాక్సీ ప్రత్యేకత. ఈ ట్యాక్సీలు తమకు వింత అనుభూతిని పంచుతున్నట్టుగా ఈ వాహనాలలో ప్రయాణించిన వారు చెబుతున్నారు.
మీ స్నేహితులకు రికమెండ్ చెయ్యండి